Тым часам у беларускім урадзе не хаваюць таго, што рост коштаў працягнецца. Ужо заяўлена пра падвышэнне тарыфаў на жыллёва-камунальныя паслугі і кошты праезду ў грамадскім транспарце. З дня на дзень чакаецца чарговы скачок цэнаў на бензін. У такіх умовах спадзявацца на тое, што кошты апусцяцца ці хоць бы стабілізуюцца не даводзіцца. Таму бізнэсмэны закладваюць будучы рост курсу долара ў кошт закупленых тавараў. У выніку атрымліваецца замкнёны круг — дэвальвацыя правакуе кошты, а высокія кошты спрыяюць дэвальвацыі. І цяпер кіраўніцтву краіны трэба прымаць меры па стабілізацыі коштаў на ўнутраным рынку. У адваротным выпадку дэвальвацыю беларускага рубля не спыніць.